PRITARTA

Dieveniškių Adomo Mickevičiaus

 gimnazijos tarybos

 2020 m. lapkričio 27 d.

 protokolo Nr. 10

 PRITARTA

 Šalčininkų rajono savivaldybės

 administracijos direktoriaus

 2021 m. sausio 7 d.

 įsakymu Nr. DĮV-24

 PATVIRTINTA

Dieveniškių Adomo Mickevičiaus

 gimnazijos direktoriaus

 2021 m. sausio 7 d.

 įsakymu Nr. VI-03

**ŠALČININKŲ R. DIEVENIŠKIŲ ADOMO MICKEVIČIAUS GIMNAZIJOS**

**2021-2023 METŲ STRATEGINIS**

**PLANAS**

**I SKYRIUS**

**ĮVADAS**

Šalčininkų r. Dieveniškių Adomo Mickevičiaus gimnazijos strateginio plano tikslas – efektyviai ir tikslingai organizuoti gimnazijos veiklą, telkti gimnazijos bendruomenę sprendžiant aktualiausias ugdymo problemas, numatyti, kaip bus įgyvendinami ugdymo(si) veiklai keliami reikalavimai, pasirinkti tinkamus gimnazijos veiklos prioritetus, numatyti bei planuoti gimnazijos veiklą.

Rengdama strateginį 2021–2023 m. planą Šalčininkų r. Dieveniškių Adomo Mickevičiaus gimnazija vadovavosi:

- Lietuvos Respublikos švietimo įstatymu;

- Valstybine švietimo 2013–2022 metų strategija;

- Lietuvos pažangos strategija „Lietuva 2030“;

- Šalčininkų rajono savivaldybės 2016-2022 strateginiu planu;

- Geros mokyklos koncepcija;

- Gimnazijos nuostatais, gimnazijos veiklos įsivertinimo rezultatais bei rekomendacijomis veiklai tobulinti siekiant aukštesnės veiklos kokybės.

Gimnazijos 2021–2023 metų strateginis planas yra 2018–2020 metų gimnazijos strategijos tęsinys. Rengiant strateginį planą buvo laikomasi viešumo, bendravimo, bendradarbiavimo ir partnerystės principų. Atsižvelgta į gimnazijos socialinės aplinkos ypatumus bei turimus išteklius.

Šalčininkų r. Dieveniškių Adomo Mickevičiaus gimnazijos 2021 – 2023 metų strateginį planą rengė darbo grupė (direktoriaus 2020 m. spalio 7 d. įsakymas Nr. VI-200).

**II SKYRIUS**

**GIMNAZIJOS IŠORINĖS APLINKOS ANALIZĖ**

***Politiniai – teisiniai veiksniai***

Gimnazija savo veiklą grindžia Lietuvos Respublikos Konstitucija, Lietuvos Respublikos švietimo ir kitais įstatymais, Lietuvos Respublikos Vyriausybės nutarimais, Švietimo, mokslo ir sporto ministro įsakymais, Šalčininkų rajono savivaldybės tarybos sprendimais, įsakymais bei kitais teisės aktais.

***Socialiniai veiksniai***

Mokinių skaičius gimnazijoje nuolat mažėja: nuo 2018-09-01 iki 2020-10-01 sumažėjo 16,5 proc. - nuo 103 mokinių iki 86 mokinių. Išlieka ekonominė ir kultūrinė diferenciacija, nemažėja socialinės rizikos šeimų skaičius, dalis mokinių gyvena nepilnose šeimose, gimnazijoje didėja specialiųjų poreikių skaičius. 73,5 proc. gimnazijoje besimokančių mokinių gauna nemokamą maitinimą. Tai rodo, jog didesnė šeimų dalis yra menkai materialiai apsirūpinusi. Į gimnaziją pavežama 80,0 proc. mokinių (atstumai nuo gimnazijos iki gyvenamųjų vietų siekia iki 12 km). Gimnazija turi geltoną autobusiuką, taip pat gimnazijai priskirti du Šalčininkų autobuso parko autobusai. Kartu pavežami Dieveniškių ,,Ryto“ gimnazijos mokiniai. Gimnazija dalyvauja programoje ,,Pienas nemokamai“ ir ,,Vaisiai vaikams“.

***Ekonominiai veiksniai***

Švietimo finansavimo didinimas yra numatytas Seimo patvirtintoje Valstybinėje švietimo 2013-2022 metų strategijoje. Valstybinėje švietimo strategijoje numatyta didėjanti BVP dalis, skiriama švietimui, bus sudarytos sąlygos gerinti gimnazijos edukacines aplinkas: didesnė galimybė aprūpinti šiuolaikinėmis mokymo priemonėmis specialiųjų poreikių turinčius mokinius.

Gimnazijos veikla finansuojama iš savivaldybės biudžeto ir klasės krepšelio lėšų. Papildomos lėšos gaunamos iš projektams skiriamų lėšų, rėmėjų ir 2 proc. gyventojų paramos mokesčio.

***Technologiniai veiksniai***

Augantis visuomenės kompiuterinis raštingumas skatina kryptingą mokytojų kompiuterinio raštingumo lygio kėlimą. Informacinės komunikacinės technologijos vis labiau veikia gimnazijos ugdymo(si) metodus, daro įtaką ne tik ugdymo turiniui, bet ir visam ugdymo procesui. Informacinių technologijų įsigijimas ir panaudojimas gerina švietimo kokybę, leidžia teikti vis daugiau elektroninių paslaugų, kompiuterizuoti darbo vietas, užtikrina geresnį bendravimą, bendradarbiavimą, padeda tobulinti švietimo valdymą, dalyvauti įvairiuose projektuose.

Gimnazijoje visose patalpose veikia internetas. Naudojamasi elektroninio pašto paslaugomis, mokinių ir mokytojų duomenų bazėmis, sistema KELTAS, švietimo valdymo informacine sistema ŠVIS ir IQES online sistema, el. dienynu ,,Mano dienynas“, nuotolinio mokymosi aplinka Microsoft Office 365. Banko pavedimai, vietiniai ir tarpiniai mokėjimai bei kitos operacijos atliekamos naudojant bankų interneto sistemas. Mokiniams, jų tėvams (globėjams, rūpintojams) žinios apie gimnazijos veiklą skelbiamos interneto tinklapyje [www.dieveniskes.salcininkai.lm.lt](http://www.dieveniskes.salcininkai.lm.lt).

**III SKYRIUS**

**GIMNAZIJOS VIDINĖS APLINKOS ANALIZĖ**

Mokykla įkurta 1928 m. 2008 m. mokyklai sugrąžintas Adomo Mickevičiaus vardas. 2015 m. liepos 2 d. Lietuvos Respublikos švietimo ir mokslo ministro įsakymu Nr. V-703 mokykloje akredituota vidurinio ugdymo programa.

Įstaigos tipas - gimnazija, mokymo kalba – lenkų. Gimnazijos savininko teises ir pareigas įgyvendinanti institucija – Šalčininkų rajono savivaldybės taryba. Gimnazijoje mokosi Dieveniškių seniūnijoje gyvenantys vaikai.

 Gimnazijoje vykdomas ikimokyklinis, priešmokyklinis, pradinis, pagrindinis ir vidurinis, neformalus ugdymas. Ugdymas grindžiamas humaniškumo, lygių galimybių principu,  bendražmogiškomis vertybėmis, prasmingomis veiklomis, skatinančiomis bendruomenės narių kūrybiškumą ir pilietiškumą. Gimnazija užtikrina bendruomenės narių saugumą, yra atvira, besimokanti organizacija.

Gimnazija turi savo atributiką: vėliavą, emblemą, himną.

Nuo 2020 m. spalio 1 d. gimnazijoje mokosi 86 mokiniai, iš jų 7- specialiųjų poreikių, suformuoti 10 klasių komplektai. 2020-2021 m. m. jungiamos 1-2 klasės, 7-8 klasės, vidurinis ugdymas vykdomas kartu su Dieveniškių ,,Ryto“ gimnazija.

Gimnazijos vadovų komandą sudaro direktorius, pavaduotojas ugdymui ir pavaduotojas ūkio reikalams. Gimnazijoje dirba būtiną išsilavinimą turintys mokytojai, iš jų: turinčių mokytojo metodininko kvalifikacinę kategoriją – 2; vyresniojo mokytojo – 12, mokytojo – 5; švietimo pagalbos specialistų komanda: socialinė pedagogė, mokytojo padėjėja, bibliotekininkė. Sveikatos priežiūra gimnazijoje rūpinasi visuomenės sveikatos priežiūros specialistė. Dėl specialistų stokos gimnazijai jau eilė metų nepavyksta įdarbinti logopedo ir psichologo.

Mokytojų kaita maža, bet dalis mokytojų šiuo metu dirba keliose mokyklose. Dauguma mokytojų turi didelę pedagoginio darbo patirtį: pedagoginio darbo stažas yra daugiau nei 15 metų. Gimnazijoje dirba ir jauni pedagogai.

 Gimnazijoje veikia Gimnazijos taryba, Mokytojų taryba, Mokinių taryba, Metodinės grupės. Savivaldos institucijų veikla planuojama, veiklos tikslai siejami su strateginiais gimnazijos tikslais ir uždaviniais. Gimnazijoje yra susitarta dėl planavimo struktūros ir planavimo formų. Planavimo struktūrą sudaro gimnazijos strateginis planas, metinės veiklos planas, ugdymo planas, mokomųjų dalykų ilgalaikiai planai, klasių vadovų veiklos planai, neformalaus ugdymo planai, Metodinių grupių veiklos planai, Vaiko gerovės komisijos planas, bibliotekos veiklos planas, švietimo pagalbos specialistų veiklos planai. Strateginiam planui, ugdymo planui, metiniam veiklos planui sukurti sudaromos darbo grupės.

Įsivertindama veiklą, gimnazija vadovaujasi 2016 metais patvirtinta metodika, Geros mokyklos koncepcijos nuostatomis, IQES internetine platforma pasinaudojama apklausoms atlikti. Įsivertinimo rezultatai aptariami, pristatomi gimnazijos bendruomenei. Pasirinkti tobulinti rodikliai įtraukiami į gimnazijos veiklos planą, numatant vykdymo priemones.

Pagalbą mokiniams teikia klasės vadovai, socialinė pedagogė. Siekiant gerinti šeimos ir gimnazijos bendravimą ir bendradarbiavimą, organizuojamos tėvų dienos, kai tėvai gali susitikti ir individualiai aptarti savo vaikų ugdymą ne tik su klasių vadovais, bet ir su dalykų mokytojais bei susitarti dėl kylančių problemų sprendimo. Gimnazijoje organizuojami tradiciniai gimnazijos renginiai, kuriuose dalyvauja visa gimnazijos bendruomenė.

Per pastaruosius metus žymiai pasikeitė gimnazijos aplinka, suremontuoti visi gimnazijos kabinetai ir koridoriai. Gimnazija turi Higienos pasą bendrojo lavinimo mokyklų ugdymo veiklai ir ikimokyklinio ugdymo veiklai organizuoti.

Gimnazija turi biblioteką, įrengti informacinių technologijų, fizikos ir matematikos, chemijos, istorijos ir geografijos, lietuvių kalbos, užsienio kalbų, lenkų kalbos, biologijos, technologijų ir dailės, muzikos, tikybos, priešmokyklinio ugdymo, 4 pradinių klasių kabinetai. Visi kabinetai aprūpinti projektoriais, kompiuteriais, spausdintuvais. Visi kompiuteriai turi internetinį ryšį. Ugdymo procese naudojamos 5 interaktyvios lentos. Informacija apie gimnazijos veiklą teikiama gimnazijos tinklalapyje.

Modernizuojant ugdymo procesą ir gerinant materialinę bazę, įgytos naujos mokymosi priemonės, vadovėliai, programinė grožinė literatūra lietuvių ir lenkų kalbomis. Trūksta mokymo priemonių specialiųjų poreikių turintiems mokiniams.

**IV SKYRIUS**

**GIMNAZIJOS 2018-2020 METŲ STRATEGINIO PLANO**

**ĮGYVENDINIMO ANALIZĖ**

Gimnazijos 2018-2020 metų strateginiame plane buvo numatyti prioritetai:

1. siekti kiekvieno mokinio asmeninės pažangos, skatinti kiekvieno mokinio asmeninę ūgtį;
2. formuoti veiklią, saugią, draugišką, besimokančią ir bendradarbiaujančią gimnazijos bendruomenę.

Įgyvendinant pirmąjį tikslą, buvo siekiama užtikrinti kiekvieno mokinio individualios pažangos stebėjimą, teikti mokymosi ir švietimo pagalbą, buvo organizuojamos integracinės pamokos, pamokos kitoje aplinkoje, naudojamos IKT priemones, visi gimnazijos mokytojai tobulino pedagogines ir dalykines kompetencijas, dalyvavo seminaruose. Įgytas kompetencijas mokytojai naudojo pamokose bei kitoje veikloje su mokiniais. Atlikus gimnazijos veikos kokybės įsivertinimą, pasiekti mokytojų susitarimai dėl bendrai naudojamų metodų ir būdų skaitymo ir rašymo gebėjimams, kūrybiškumui ugdyti pamokų metu. Gimnazijoje taikoma mokinių individualios pažangos matavimo sistema: kiekvienam mokiniui sukurti dalykų individualios pažangos aplankai, kurie panaudojami individualiai mokinio pažangai reflektuoti. Kiekvienas klasės vadovas organizuoja individualius susitikimus su mokinių tėvais. Pagrindinis susitikimų uždavinys - mokinio individualios pažangos analizė. Taikomos priemonės padeda gerinti situaciją: mokiniai pratinasi reflektuoti savo pasiekimus, daro išvadas, kaip jų konkreti veikla lemia jų pasiekimus. Ruošiantis, esant reikalui, organizuoti nuotolinį mokymą, gimnazija pasirinko Microsoft virtualiąją mokymosi aplinkągimnazijos mokytojams buvo pravesti„Microsoft Office 365 ir Microsoft Teams mokymai“, įvykdyti virtualios aplinkos paruošimo ir įdiegimo darbai.

Įgyvendinant antrą strateginį tikslą, kiekvienoje metodinėje grupėje susitarta dėl mokytojų bendradarbiavimo, pasidalijimo patirtimi organizavimo ir vykdymo. Visi grupės nariai planuoja pasidalijimo patirtimi veiklą ir atsiskaito už realiai vykdytą veiklą metodinės grupės nariams. Buvo organizuotos metodinės dienos. Mokytojai remdamiesi savo pamokų pavyzdžiais (įskaitant ir pamokas, vykusias kitoje aplinkoje), mokinių pažangos ir pasiekimų analize, dalijosi patirtimi, mokymosi medžiaga su kolegomis. Ugdant mokinių vertybines nuostatas ir bendrąsias kompetencijas, gimnazijoje vykdomas socialinių emocinių kompetencijų ugdymas, prevencijos, sveikatingumo, karjeros planavimo veiklos. Kiekvienas mokinys dalyvauja socialinių emocinių kompetencijų ugdančioje ilgalaikėje prevencinėje programoje. Nuo 2018 m. rugsėjo 1 d. vykdomas programų ,,Laikas kartu“ ir ,,Paauglystės kryžkelės" įgyvendinimas ikimokyklinio ir priešmokyklinio ugdymo, 1-8 klasių mokiniams. Nuo 2019 m. gimnazijos mokytojai dalyvavo LIONS QUEST mokymuose gimnazinių klasių mokiniams skirtoje programoje ,,Raktai į sėkmę“. Nuo 2019 metų rugsėjo 1 d. gimnazijoje įgyvendinama ši programa. Klasių vadovų teigimu, auga mokinių pasitikėjimo savimi jausmas, mokiniai noriai bendradarbiauja, vykdo projektus.

**V SKYRIUS**

**GIMNAZIJOS SSGG ANALIZĖ**

|  |  |
| --- | --- |
| **Stipriosios pusės** | **Silpnosios pusės** |
| 1. Gimnazijoje dirba patyrę ir kvalifikuoti mokytojai.2. Tenkinami mokinių ugdymosi poreikiai(neformalus ugdymas, darbas su sunkumų turinčiais mokiniais, mokytojų konsultacijos, mokytojo padėjėjo pagalba).3. Demokratiškai priimami sprendimai gimnazijos veiklos klausimais.4. Gimnazija turi Higienos pasą bendrojo lavinimo ir ikimokyklinio ugdymo veiklai organizuoti. Nuolat kuriama jauki gimnazijos aplinka, įrengta universali sporto aikštelė, atnaujinta gimnazijos sporto salė, gimnazijos pastatas renovuotas.5. Racionaliai naudojami finansiniai ištekliai, sukaupta gera materialinė bazė, visos mokytojų darbo vietos yra kompiuterizuotos, yra prieiga prie interneto, sukauptos planšetinių kompiuterių atsargos, kuriuos, reikalui esant, galima panaudoti nuotoliniam mokymui.6. Gimnazijai skirtas geltonasis autobusas, užtikrintas mokinių pavėžėjimas.  | 1. Nepakankama dalies mokinių mokymosi motyvacija, atsakomybės ir savarankiškumo stoka. Silpni gimnazijos Nacionalinio mokinių pasiekimų patikrinimų, PUPP rezultatai.2. Nepakankamai efektyvus bendradarbiavimas su tėvais.3. Sunkiai sprendžiamos mokinių elgesio problemos.4. Nepakankamos mokytojų darbo su specialiųjų poreikių mokiniais kompetencijos, didelės asmeninės mokytojų sąnaudos mokymo medžiagai darbui su specialiųjų poreikių mokiniais parengti. 5. Trūksta švietimo pagalbos specialistų: logopedo, psichologo. Didelis gimnazijos atstumas nuo rajono centro, kur mokiniams galėtų būti teikiama švietimo pagalbos specialistų pagalbą PPT. Soc. remtinos šeimos neišgali savo vaikų sistemingai vežti pas švietimo pagalbos specialistus.6. Mažėjantis mokinių skaičius. |
| **Galimybės** | **Grėsmės** |
| 1. Mokytojų kvalifikacijos kėlimas kursuose, mokymuose. Mokytojų, mokytojo padėjėjo darbo su specialiųjų poreikių mokiniais kompetencijos tobulinimas.2. Ugdymo turinio individualizavimas, diferencijavimas, pasitelkiant kuo įvairesnius mokymo būdus, formas, stilius, edukacines aplinkas, Microsoft virtualiosios mokymosi aplinkos panaudojimas.3. Įvairių mokomųjų dalykų mokytojų bendradarbiavimo, siekiant individualios mokinių mokymosi pažangos, stiprinimas.4. Visų bendruomenės narių (mokinių, tėvų, mokytojų) bendradarbiavimo gerinimas, atvirumas dialogui, susitarimams.  | 1. Mažėjant mokinių skaičiui, mažės mokytojų darbo krūvis.2. Socialinės problemos: daugėja mokinių, turinčių elgesio problemų.3. Esant pakankamai dideliam skaičiui mokinių, turinčių specialiųjų ugdymosi poreikių, gali blogėti ugdymo kokybė dėl švietimo pagalbos specialistų trūkumo ir mokytojų dalykininkų nepakankamos patirties ir pasirengimo dirbti tokioje aplinkoje. 4. Mažėjantis tėvų bendradarbiavimo su gimnazija rezultatyvumas. |

**VI SKYRIUS**

**GIMNAZIJOS 2021 -2023 METŲ STRATEGIJA**

**Misija**

Gimnazija teikia kokybišką ikimokyklinį, priešmokyklinį, pradinį, pagrindinį ir vidurinį ugdymą, kuria vaiko gerovę, užtikrina saugią mokymo (-si) aplinką.

**Vizija**

Dieveniškių Adomo Mickevičiaus gimnazija - grindžianti savo veiklą bendražmogiškomis vertybėmis, nuolat besimokanti, ugdanti savarankišką, kritiškai mąstantį žmogų.

**Vertybės**

Pagarba visiems ir kiekvienam.

Atsakomybė ir pareigingumas.

Asmeninės pažangos siekis.

**Filosofija**

Šiandien reikia mokytis to, ką reikės pažinti rytoj, kad gebėtume gyventi poryt.

**VII SKYRIUS**

**GIMNAZIJOS STRATEGIJOS TIKSLAI IR UŽDAVINIAI**

1. Tikslas. Didinti ugdymo ir ugdymosi efektyvumą, siekiant kiekvieno mokinio pažangos.

1.1. Uždavinys. Tobulinti pamokos vadybą.

1.2. Uždavinys. Tobulinti mokinių pasiekimų ir pažangos vertinimą ir įsivertinimą.

1.3. Uždavinys. Modernizuoti ir gerinti ugdymo(si) sąlygas.

2. Tikslas. Kurti teigiamą emocinį mikroklimatą gimnazijoje.

2.1. Uždavinys. Kurti emociškai saugią ugdymo(si) aplinką.

2.2. Uždavinys. Tobulinti tėvų informavimą ir švietimą, bendradarbiavimo būdus ir formas.

**VIII SKYRIUS**

**STRATEGIJOS REALIZAVIMO PRIEMONIŲ PLANAS**

|  |  |  |  |  |
| --- | --- | --- | --- | --- |
| **Priemonės** | **Terminai** | **Atsakingi** | **Lėšos** | **Laukiami rezultatai** |
| **1. Tikslas. Didinti ugdymo ir ugdymosi efektyvumą, siekiant kiekvieno mokinio pažangos.** |
| * 1. **Uždavinys. Tobulinti pamokos vadybą.**
 |
| 1.1.1. Tirti ir analizuoti mokinių mokymosi poreikius. | 2021 m. I pusmetis,2023 m. I pusmetis | MokytojaiKlasių vadovai | Mokinio krepšelio lėšos Žmogiškieji ištekliai | Ištirti ir išanalizuoti mokymosi poreikiai, pateikti siūlymai dėl ugdymo plano sudarymo. |
| 1.1.2. Pamokose diferencijuoti mokymosi veiklas pagal mokinių gebėjimus, mokymosi pasiekimus. | Kasmet | Mokytojai | Mokinio krepšelio lėšos Žmogiškieji ištekliai | Numatytos ir parengtos skirtingos užduotys ir veiklos skirtingų gebėjimų ir poreikių mokiniams ar jų grupėms. |
| 1.1.3. Skaitymo gebėjimų ugdymas įvairių pamokų metu. | Kasmet | Mokytojai | Mokinio krepšelio lėšos Žmogiškieji ištekliai | Kiekvienais metais gerėja mokinių skaitymo gebėjimai, pagerėja NMPP rezultatai. |
| 1.1.4. Ugdyti SUPmokiniųbendrąsias irdalykineskompetencijas, naudojant įtraukųjį ugdymą, mokymo priemones, skirtas SUP mokiniams. | 2022- 2023 metai  | MokytojaiPagalbos mokiniui specialistai | Mokinio krepšelio lėšos Žmogiškieji ištekliai | Gerėja SUP mokinių ugdymosi kokybė, mokėjimo mokytis kompetencija, mokymosi motyvacija. SUP mokiniai jaučiasi priimti, saugūs ir lygiateisiai mokydamiesi drauge su kitais ir iš kitų, ugdydamiesi bendravimo, bendradarbiavimo, patirdami atradimo džiaugsmą ir teigiamas emocijas. |
| **1.2. Uždavinys. Tobulinti mokinių pasiekimų ir pažangos vertinimą ir įsivertinimą.**  |
| 1.2.1. Tobulinti mokinių pasiekimų vertinimo sistemą. | 2021m.II pusmetis, 2023 m. II pusmetis | Mokytojai | Žmogiškieji ištekliai | Peržiūrėtos ir patobulintos dalykų vertinimo tvarkos. |
| 1.2.2. Siekti individualios mokinių pažangos kiekvienoje pamokoje. | Kasmet | Mokytojai | Žmogiškieji ištekliai | Su visais gimnazijos mokytojais susitarta dėl bendrų individualios mokinių pažangos stebėjimo formų, būdų, terminų. Visi mokytojai organizuoja mokinių savianalizės ir tobulinimosi procesą, auga mokinių pasiekimai. |
| 1.2.3. Kiekvieno mokinio gebėjimų pažinimui naudoti įvairias vertinimo strategijas ir būdus. Stiprinti mokinių mokymosi motyvaciją, mokantis pamatuoti individualią mokinių pažangą. | 2021-2022 m. m. | Metodinės grupės Mokytojai | Žmogiškieji ištekliai | Mokiniai žino, kokiais kriterijais remiantis bus vertinama jų individuali pažanga. Dauguma mokinių gebės įsivertinti ir vertinti savo pasiekimus, palygins savo mokymosi rezultatus su ankstesniais rezultatais, įsivertins savo daromą pažangą. |
| 1.2.4. Vykdyti ugdomosios veiklos stebėseną, vertinti mokytojo darbo indėlį į mokinių pažangą. | 2021-2022 m. m. | DirektorėDirektoriaus pavaduotoja ugdymui | Žmogiškieji ištekliai | Vykdomas visų pedagoginių darbuotojų veiklos stebėjimas, mokytojo darbo poveikis ir indėlis į mokinių pažangą bus efektyvesnis. |
| **1.3. Uždavinys. Modernizuoti ir gerinti ugdymo(si) sąlygas.**  |
| 1.3.1. Organizuoti ugdomąją veiklą kitose edukacinėse aplinkose.  | 2021-2022 m. m., 2022-2023 m. m.  | Mokytojai | Mokinio krepšelio lėšos Kultūros paso paslaugos Žmogiškieji ištekliai | Vykdoma ugdomoji veikla kitose edukacinėse aplinkose: gamtoje, muziejuose, parodose, bankuose, edukacinėse išvykose, kt. Kiekvienas mokytojas vykdo po 1-2 pamokas netradicinėse erdvėse per mokslo metus.  |
| 1.3.2. Tirti ir analizuoti mokinių mokymosi pasiekimus organizuojant ugdymo procesą nuotoliniu būdu. | 2021 m. I pusmetis | DirektorėDirektoriaus pavaduotoja ugdymui | Žmogiškieji ištekliai | Ištirtas Microsoft Office 365 virtualios aplinkos, skaitmeninių mokymo priemonių naudojimo efektyvumas organizuojant ugdymą nuotoliniu būdu. Išanalizuotas nuotolinio ugdymo poveikis mokinių mokymosi pasiekimams. |
| 1.3.3. Ugdymo veiklose tikslingai ir saugiai taikyti virtualias aplinkas ir skaitmenines mokymosi terpes.  | 2021 m. | Mokytojai | Mokinio krepšelio lėšos Žmogiškieji ištekliai | Mokytojai tikslingai naudoja Microsoft virtualią aplinką, skaitmenines mokymo priemones įvairių pamokų metu. Kiekvienais metais didėja skaitmeninių mokymo priemonių tikslingas naudojimas pamokose, gerėja mokinių pasiekimai. |
| **2. Tikslas. Kurti teigiamą emocinį mikroklimatą gimnazijoje, stiprinti bendradarbiavimą su tėvais.**  |
| **2.1. Uždavinys. Kurti emociškai saugią ugdymo(si) aplinką.**  |
| 2.1.1. Organizuoti tyrimus apie smurto, patyčių, žalingų įpročių paplitimą gimnazijoje.  | Kasmet | Soc. pedagogas | Žmogiškieji ištekliai | Kasmet atliekamas tyrimas ir lyginamoji analizė. Analizės išvados naudojamos patyčių prevencinės veiklos tobulinimui.  |
| 2.1.2. Organizuoti veiklas, skatinančias draugiškumą, toleranciją, pagarbą vienų kitiems.  | Kasmet | Soc. pedagogas Klasių vadovai Mokinių taryba  | Žmogiškieji ištekliai | Organizuojamos 2-3 veiklos ar renginiai per metus, pagerės emocinis mikroklimatas gimnazijoje.  |
| 2.1.3. Įgyvendinti prevencines programas. | Kasmet | Klasių vadovai Soc. pedagogasMokytojai  | Žmogiškieji ištekliai | Įgyvendinamos Lions Quest ir kitos prevencinės programos, įtraukiant tėvus. Dalyvaujantys tobulina gebėjimus įveikti socialinius ir emocinius sunkumus.  |
| 2.1.4. Dalyvauti socialiniuose projektuose, akcijose. | Kasmet | Klasių vadovai Soc. pedagogasMokytojai  | Žmogiškieji ištekliaiProjektų lėšos | Padidės mokinių pasitikėjimas, pagerės socializacija, sumažės patyčių. Pagerės gimnazijos bendruomenės emocinė ir fizinė sveikata.  |
| 2.1.5. Savalaikiai teikti mokiniams švietimo pagalbą.  | Kasmet | Vaiko gerovės komisijaPagalbos mokiniui specialistai Klasių vadovai Mokytojai  | Mokinio krepšelio lėšos Žmogiškieji ištekliai | Laiku identifikuoti mokymosi ir elgesio sunkumai bei suteikta kvalifikuota pagalba mokiniui. Didės mokinių mokymosi motyvacija, pažangumas.  |
| **2.2. Uždavinys. Tobulinti tėvų informavimą ir švietimą, bendradarbiavimo būdus ir formas.**  |
| 2.2.1. Organizuoti susirinkimai tėvams dėl gimnazijos veiklos, ugdymo procesą reguliuojančių tvarkų, susitarimų ir taisyklių.  | Kasmet | DirektorėDirektoriaus pavaduotoja ugdymui Klasių vadovai  | Žmogiškieji ištekliai | Tinkamas tėvų informavimas ir bendri susitarimai lems visų bendruomenės narių gerą savijautą ir saugumą.  |
| 2.2.2. Reguliariai informuoti tėvus apie mokinių pažangą ir pasiekimus.  | Kasmet | Klasių vadovai Mokytojai | Žmogiškieji ištekliai | Sistemingas ir informatyvus bendravimas (dialogas) leis laiku įvertinti mokinio pažangą, labiau suasmeninti mokymą(si). |
| 2.2.3. Vykdyti tėvų švietimo veiklas: paskaitas, individualius pokalbius, diskusijas.  | Kasmet | DirektorėDirektoriaus pavaduotoja ugdymui Pagalbos mokiniui specialistaiKlasių vadovai | Žmogiškieji ištekliaiProjektųlėšos | Tinkamas tėvų švietimas ir bendri susitarimai lems visų bendruomenės narių gerą savijautą ir saugumą.  |
| 2.2.4. Įtraukti tėvus į gimnazijos gyvenimą: projektus, akcijas, šventes ir kitus renginius.  | 2022 m.,2023 m. | Pagalbos mokiniui specialistaiKlasių vadovai | Žmogiškieji ištekliaiProjektųlėšos | Gyvenimas gimnazijoje taps bendruomeniškesnis. Kursis aktyvesnė gimnazijos bendruomenė.  |

**IX SKYRIUS**

**STATEGINIO PLANO ĮGYVENDINIMAS IR STEBĖSENA**

Siekiant sėkmingai įgyvendinti gimnazijos strateginiame plane numatytas priemones nuolat vykdoma gimnazijos veiklos stebėsena ir analizė, atliekamas vertinimas, vykdoma strategijos idėjų sklaida gimnazijos bendruomenėje.

Strateginio planavimo grupė pristato strateginį planą gimnazijos bendruomenei. Tokiu būdu visuomenė turi galimybę stebėti ir vertinti, kaip įgyvendinami strateginiai tikslai ir teikti siūlymus bei pageidavimus.

Gimnazijos taryba stebi ir vertina, kaip gimnazijoje įgyvendinami strateginiai tikslai, vykdomi uždaviniai, analizuoja vykdomų priemonių efektyvumą. Remdamasi analize inicijuoja strateginio plano koregavimą.

Strateginio planavimo grupė kiekvieną pavasarį vykdo praeitų metų strateginio plano įgyvendinimo rezultatų vertinimą. Ataskaita pateikiama gimnazijos bendruomenei visuotiniame bendruomenės susirinkime.

\_\_\_\_\_\_\_\_\_\_\_\_\_\_\_\_\_\_